sloneczko1
29.08.10, 21:08
Downij utopki chodziyły po nagu, no bo niy miały oblyczek. Tak było do 1683 roku. To był dlo śląskich utopków rok przełomowy. Wiycie co sie wtedy stało? A dyć posuchejcie! Latym tego, no wiycie 1683 roku, bez śląsko ziymia przejyżdżoł ze swymi wojokami polski król Jon III Sobieski. Jechoł do Austrie, kaj pod Wiedniym wygroł bitwa ze Turkami. Tam trefiyły mu sie fest wielge łupy wojynne. Złoto, drogocynne kamiynie i roztomajte piykne sztofy, czyli materiały: jydwob, bisior, adamaszek... Król wszystko to kozoł wrazić na wozy i ruszoł nazod w droga do Polski. Ale miało sie już na podzim, czyli była jesiyń. Gynał jak królewskie wozy jechały przez Śląsk, to zaczon lecieć dyszcz, a na drogach zrobioł sie maras. We takim marasie wozy niy poradziyły jechać i ugrzynzły na amyn. ?Kto nom tera pomoże?? ? nawoływały zziybnione i bezradne wojoki. ?My, my, my...!? ? odezwały sie malutkie ludziki. Były to utopki, kere w dyszcz chyntnie wyłażą ze stowów i szpacerują, bo łogromnie przają takij dyszczowyj pogodzie. ?Hoł-ruk, hoł-ruk...!? ? nawoływały do taktu utopki i pociskały utopione w marasie królewskie wozy. Takie nawoływania przi robocie słychać było praje cołko noc, a wojoki niy poradziyły sie nadziwować, jakie te utopki są wyzgerne i robotne. Rano wszystkie wozy stoły już na suchyj ziymi i mogły jechać dalij. Wtedy som król zloz z konia i tak padoł do utopków: Roztomiłe utopki - napoczon Jon III Sobieski. Chca wom jakoś podziynkować za pomoganie, bestoż wybiercie se ze moich wozów co yno chcecie! Niy, niy! My nic niy chcymy! Nom nic niy trza! -godały utopki, jak to dycki w takich okolicznościach godają wszystkie Ślązoki. Nańcie tu! Jak wom dowom, to biercie! Mocie tu ta cołko bela zielonego sztofu. Uszyjcie se z niego oblyczki, cobyście tak niy musieli już po nagu lotać. Bóg zapłać! Dziynkujymy!- utopki piyknie podziynkowały królowi i poszły do dom. Tam sie cołkim materiałym podzielyły, a że były małe, to stykło go dlo kożdego na galoty, kabot i hut, a babom na kecka i jakla. No i tera już wiycie, skąd utopki mają takie piykne, zielone i królewskie oblyczki.
lmo_Latn unk szl_Latn